18 กุมภาพันธ์ 2562

การเปลี่ยนแปลงในคณะกรรมการบริหารของเฮงเค็ล

**ซิลวี นิโคล เข้ารับตำแหน่งรองประธานบริหารฝ่ายทรัพยากรบุคคล ต่อจากแคทริน แมนเจส**

ดุสเซลดอร์ฟ – ซิลวี นิโคล (อายุ 45 ปี) ซึ่งปัจจุบันดำรงตำแหน่งรองประธานอาวุโสด้านทรัพยากรบุคคลทั่วโลกขององค์กร ได้รับแต่งตั้งให้เป็นหนึ่งในคณะกรรมการบริหารของเฮงเค็ล โดยจะมีผลในวันที่ 9 เมษายน 2562 หลังการประชุมประจำปีของเฮงเค็ล ซิลวีจะดูแลรับผิดชอบงานด้านทรัพยากรบุคคล หรือ HR และบริการโครงสร้างพื้นฐานของบริษัทต่อจากแคทริน แมนเจส (อายุ 55 ปี) ซึ่งลาออกจากคณะกรรมการบริหารด้วยเหตุผลส่วนตัว หลังจากร่วมงานกับเฮงเค็ลมาตั้งแต่ปี 2542 และเป็นหนึ่งในคณะกรรมการบริหารของเฮงเค็ลมาตั้งแต่ปี 2554

“เราขอขอบคุณแคทริน แมนเจส ในการทำงานที่ดีเยี่ยมและทุ่มเท รวมถึงความเป็นผู้นำตลอดหลายปีที่ผ่านมา แคทรินได้จัดระเบียบการทำงานเชิงกลยุทธ์ของหน่วยงานต่างๆ ในฝ่ายทรัพยากรบุคคล และประสบความสำเร็จในการริเริ่มแนวคิดและโครงการใหม่ๆ ด้าน HR ทั่วโลก นอกจากนี้เธอยังเป็นประธานคณะกรรมการความยั่งยืนของเฮงเค็ล ซึ่งผลักดันการพัฒนาด้านความยั่งยืนต่างๆ ให้กับเฮงเค็ลมาอย่างต่อเนื่อง โดยซิลวี นิโคล เป็นบุคลากรในองค์กรที่ได้รับการพัฒนาจนมีความเหมาะสมอย่างมากที่จะเข้ามารับตำแหน่งต่อจากแคทริน” ดร.ซีโมน บาเกล-ทราห์ ประธานคณะกรรมการกำกับดูแล และประธานคณะกรรมการผู้ถือหุ้นของเฮงเค็ล กล่าว

แคทริน แมนเจส เข้าร่วมงานกับเฮงเค็ลในปี 2542 และได้รับมอบหมายให้ดูแลรับผิดชอบงานบริหารทรัพยากรบุคคลเพิ่มขึ้นอย่างต่อเนื่อง ในปี 2552 แคทรินได้รับแต่งตั้งเป็นรองประธานอาวุโสองค์กรด้านทรัพยากรบุคคล และในปี 2554 ได้เป็นหนึ่งในคณะกรรมการบริหารของเฮงเค็ล โดยดูแลงานด้าน HR และบริการโครงสร้างพื้นฐานของบริษัท นอกจากนี้แคทรินยังเป็นประธานคณะกรรมการความยั่งยืนของเฮงเค็ล และในปี 2556 ยังได้รับแต่งตั้งโดยสหพันธรัฐเยอรมนีให้เป็นหนึ่งในคณะกรรมการพัฒนาความยั่งยืน

ซิลวี นิโคล ซึ่งจะเข้ามารับตำแหน่งแทน มีประสบการณ์ด้านการบริหารในเฮงเค็ลมาอย่างยาวนานมากกว่า 20 ปี “เรายินดีที่ซิลวี นิโคล ซึ่งเป็นบุคลากรในองค์กรของเฮงเค็ลที่มีประสบการณ์สูง จะเข้ามาเป็นหนึ่งในคณะกรรมการบริหารในฐานะรองประธานบริหารฝ่ายทรัพยากรบุคคล ด้วยพื้นฐานและประสบการณ์ทำงานที่แข็งแกร่งที่ผ่านมาทั้งในด้านการจัดการธุรกิจและ HR ให้กับเฮงเค็ล ทำให้ซิลวีเข้าใจบริษัท ตลาด และพนักงานของเราเป็นอย่างดี นอกจากนี้เธอยังมีประสบการณ์ทำงานทั้งในต่างประเทศ และที่สำนักงานใหญ่ของเราในเยอรมนี” ฮานส์ แวน ไบเล่น ซีอีโอของเฮงเค็ล กล่าว

ในปี 2539 หลังจบการศึกษาจาก ESCP Europe ซึ่งเป็นสถาบันบริหารธุรกิจที่มีชื่อเสียง ซิลวี นิโคล ได้เข้าทำงานที่เฮงเค็ลในฝ่ายการตลาด กลุ่มธุรกิจบิวตี้แคร์ ประเทศฝรั่งเศส ต่อมาในปี 2553 ซิลวีได้รับแต่งตั้งเป็นรองประธานองค์กร และกรรมการผู้จัดการกลุ่มธุรกิจบิวตี้แคร์ค้าปลีกของฝรั่งเศส จากนั้นในปี 2556 เธอได้ย้ายมาประจำที่สำนักงานใหญ่ของเฮงเค็ลที่ดุสเซลดอร์ฟ เพื่อดูแลรับผิดชอบงานทรัพยากรบุคคลของกลุ่มธุรกิจบิวตี้แคร์ หนึ่งปีต่อจากนั้น ซิลวีได้ขึ้นเป็นรองประธานอาวุโสองค์กร และดูแลธุรกิจในฐานะหัวหน้ากลุ่มธุรกิจบิวตี้แคร์ค้าปลีกของยุโรปและฝ่ายขายของบิวตี้แคร์ทั่วโลก และนับตั้งแต่ต้นปี 2561 ซิลวี นิโคล ได้รับแต่งตั้งขึ้นเป็นรองประธานอาวุโสองค์กรฝ่ายทรัพยากรบุคคลทั่วโลก ซึ่งดูแลรับผิดชอบงาน HR เชิงกลยุทธ์ รวมทั้งงานทรัพยากรบุคคลในภูมิภาคต่างๆ

ซิลวี นิโคล เกิดที่ประเทศฝรั่งเศส ปัจจุบันสมรสแล้วโดยมีบุตรชาย 3 คน และอาศัยอยู่ที่เมืองดุสเซลดอร์ฟกับครอบครัว

**เกี่ยวกับเฮงเค็ล**

เฮงเค็ลดำเนินธุรกิจทั่วโลกด้วยพอร์ตโฟลิโอผลิตภัณฑ์ที่สมดุลและหลากหลาย บริษัทฯ เป็นผู้นำในสามกลุ่มธุรกิจทั้งในธุรกิจเพื่ออุตสาหกรรมและธุรกิจสินค้าอุปโภคบริโภค อันเป็นผลมาจากแบรนด์ นวัตกรรม และเทคโนโลยีที่แข็งแกร่ง ธุรกิจเทคโนโลยีกาวของเฮงเค็ล (Adhesive Technologies) เป็นผู้นำในตลาดกาวในทุกอุตสาหกรรมทั่วโลก ในธุรกิจผลิตภัณฑ์ซักล้างและผลิตภัณฑ์ในครัวเรือน และผลิตภัณฑ์บิวตี้แคร์ (Laundry & Home Care and Beauty Care businesses) เฮงเค็ลเป็นผู้นำในหลายตลาดและประเภทผลิตภัณฑ์ทั่วโลก เฮงเค็ลก่อตั้งขึ้นในปี พ.ศ. 2419 และมีประวัติความสำเร็จอันยาวนานกว่า 140 ปี ในปี พ.ศ. 2560 เฮงเค็ลมียอดขายมากกว่า 2 หมื่นล้านยูโร และมีผลกำไรดำเนินงานที่ปรับปรุงแล้ว 3,500 ล้านยูโร เฮงเค็ลมีพนักงานมากกว่า 53,000 คนทั่วโลก ซึ่งมีความหลากหลายมีความมุ่งมั่น รวมกันเป็นหนึ่งเดียวด้วยวัฒนธรรมขององค์กรที่แข็งแกร่ง มีจุดมุ่งหมายร่วมกันในการสร้างคุณค่าที่ยั่งยืนและคุณค่าร่วมกัน ในฐานะผู้นำด้านความยั่งยืนซึ่งเป็นที่ยอมรับ เฮงเค็ลได้รับการยกย่องจากดัชนีและการจัดอันดับระหว่างประเทศต่างๆ หุ้นบุริมสิทธิของเฮงเค็ลจดทะเบียนอยู่ในดัชนีหลักทรัพย์ DAX ของเยอรมนี ข้อมูลเพิ่มเติมกรุณาเข้าชมที่ [www.henkel.com](http://www.henkel.com)

**ดาวน์โหลดภาพได้ที่** [**www.henkel.com/press**](http://www.henkel.com/press)

**ข้อมูลสำหรับสื่อมวลชน กรุณาติดต่อ**

แม็กกี้ แทน กฤษณา ปานสุนทร (124 คอมมิวนิเคชั่นส คอนซัลติ้ง)

โทรศัพท์ +65 6424 7045 02 718 1886 ต่อ 216

อีเมล [maggie.tan@henkel.com](mailto:maggie.tan@henkel.com) [krissana@124comm.com](mailto:krissana@124comm.com)